  Туспуктэм: Майя Бывальцева Майя Бывальцева 18-тӥ куартолэзе Ижкарын «Удмурт Кенеш» огазеяськонлэн Пичи кенешез ортчиз. Одӥгез ужпум 2021-тӥ арын Россиын калыкез гожъян-чотанлы йылпумъянъёсын герӟаськемын вал, шонергес вераса, удмуртъёслэн лыдзы кулэсмон мугъёсты валанлы. Ужрадэ ивортодэтъя «Удмуртия» агенстволэн редакторез вуылӥз. Удмуртиын 299 сюрс 874 адями ассэ удмурт шуиз (быдэс Россиын 386 сюрс 465 адями луэ). Солэсь азьвыл ортчем перепись дыръя, 2010-тӥ арын, элькунамы 410 сюрс 600 пала удмуртъёс пусъемын вал (кунын – 552 сюрс адями). Та лыдпусъёсты адӟыса, тросэзлэн юанъёссы кылдӥзы. « Трос гинэ ыштонъёс вал, со мында удмуртъёслэн лыдызы нокызьы но со вис кусын, 10 ар ортчыса ортчо ук со лыдъяськонъёс асьмелэн Россиын, со мында бырыны нокызьы но уз быгаты. Кытчы соос пыризы, малы? Пичи кенешын но лэсьтом йылпумъянъёс, вераськом, решение кутом, азьланяз сыӵе югдур медаз луы шуыса » Андрей Ураськин, «Удмурт Кенеш» огазеяськонлэн тӧроез Удмуртстатлэн кивалтӥсезлэн воштӥсез Сергей Переверзин валэктӥз, куд-ог калыкъёслэн лыдзылэн шуак кулэсмонзы пӧето луыны быгатэ. « "Ышем" калыкъёсты, со пӧлын удмуртъёсты но, йӧслыксы сярысь юанлы валэктон сётымтэ муртъёс пӧлысь утчаны кулэ. Со улосвылын улӥсьёс пӧлысь сизьыммос пала люкетэз – 200 сюрслэсь кӧня ке тросгес адями. Россиын та лыдпус эшшо кӧшкемытгес – 16 миллион адями. соослэн переписной листъёсазы йӧслыксы пусйымтэ » Сергей Переврзин, Удмуртстатлэн кивалтӥсезлэн воштӥсез Солэн кылъёсызъя, сыӵе югдурез кӧня ке мугъёсын валэктыны луоз: калыкез гожъян-чотан коронавируслэн пандемиез дыръя ортчиз, адямиос но гожъясь-чотасьёс синмысь синме ӧжыт пумиськылӥзы, сюбегатонъёслэсь оглом жадён, калык сярысь ивортодэт люканын выль технологиосты кутон. Тодэ вайытом, нырысьсэ переписез Госуслуги портал пыр ортчыны луэ вал. « Одӥг ласянь, электрон анкетаос калыклэсь пӧртэм валэктонъёссэ люканы луонлыкъёсты паськытатӥз. Мукет ласянь, куд-огез пӧяськыса малпазы, анай кыл сярысь сётэм валэктонзы йӧслык сярысь юанын асэрказ пуксёз ни шуыса » Сергей Переврзин, Удмуртстатлэн кивалтӥсезлэн воштӥсез Со сяна, гожъян-чотанлы йылпумъянъёс лэсьтыку, административной сётэтъёсты басьтӥзы, нош отын адямилэн аресэз но выжыез (пиосмурт яке нылмурт) гинэ вань, йӧслыкез пусйымтэ. Кызьы возьматӥзы лыдпусъёс, удмуртъёс тросгес Алнаш но Шаркан ёросъёсын. Удмурт кылэз тодо шуыса вераз 203 сюрс 281 адями, со пӧлысь 179 сюрс 913-ез котькуд нунанл соин верасько шуыса пусйизы. Туспуктэм: Майя Бывальцева Сергей Переверзин 10 тужгес трос лыдъем калыкъёсты вераз на: ӟучьёс (841,6 сюрс адями), удмуртъёс (299,9 сюрс), бигеръёс (68 сюрс), поръёс (6 сюрс), украинецъёс (3,6 сюрс), азербайджанецъёс (3,1 сюрс), армянъёс (2,4 сюрс), башкиръёс (2 сюрс), бесерманъёс (2 сюрс), чувашъёс (1,3 сюрс). Вераны кулэ, бесерманъёс та лыдметэ нырысьсэ шедизы. Вылӥ верам вань калыкъёслэн лыдзы кулэсмиз. Со оглом вордӥськисьёслэн лыдзы кулэсмемен, калыклэн мукет улосвылъёсы кошкеменызы, суро семьяосын йӧслык асвалан, мерлык но политика югдур воштӥськемен герӟаськемын, пусйиз Сергей Переверзин. Эшшо тунсыко лыдпусъёс: 87 сюрс 200 адями ассэ удмуртэн лыдъя шуыса вераз, но анай кыл сямен ӟуч кылэз гожтӥз, 32 мурт бигер кылэз анай кылыныз лыдъя, 1 адями – абхаз кылэз, 5 адями – англи кылэз. Вуонояз калыкез гожъян-чотан дыръя удмуртъёс медаз «ыше» шуыса, «Удмурт Кенеш» валэктон уж паськытгес нуыны кулэ. Со сяна, переписез ортчытон амалъёсы ватсанъёс, тупатонъёс пыртыны кулэ. оло, пусйиз Андрей Ураськин. « Дэмланъёс луозы федерал чотан управленилы но, может, Госдумае но вазиськом, асьмеос но ужаны кулэ суймэс пужалъяса » Андрей Ураськин, «Удмурт Кенеш» огазеяськонлэн тӧроез Тодэ вайытом, калыкез гожъян-чотан Россиын 2021-тӥ арын 15-тӥ коньывуонысен 14-тӥ шуркынмонозь мынӥз.  Тегъёс: удмуртъёс лыдпусъёс гожъян-чотан Удмуртия  